Sveitsissä ravintoloiden kokkien tapa heittää hummerit elävinä kiehuvaan veteen loppuu maaliskuussa. Maan hallitus määräsi keskiviikkona, että hummerit täytyy ennen keittoa tainnuttaa.

Hummereita koskeva määräys kuuluu osana eläinsuojelua koskevien lakien tarkistukseen.

Sveitsin yleisradioyhtiön RTS:n mukaan tainnutuskeinoksi sallitaan sähköisku tai hummerin aivojen "koneellinen tuhoaminen".

Mainos alkaa

Mainos päättyy

Eläinten oikeuksien puolustajien ja eräiden tutkijoiden mukaan hummereilla ja muilla äyriäisillä on kehittynyt hermojärjestelmä, joten ne kärsivät, kun niitä laitetaan elävinä kiehuvaan veteen.

Hallituksen mukaan enää ei myöskään sallita hummereiden ja muiden äyriäisten kuljettamista elävänä jäiden seassa tai jäisessä vedessä.

Hallitus haluaa myös laittaa kuriin laittomat koiranpentutarhat sekä kieltää kojeet, jotka rankaisevat haukkuvaa koiraa automaattisesti.